CELEX: 62012TN0333
Language: sk
Date: 2012-07-25 00:00:00
Title: Vec T-333/12: Žaloba podaná 25. júla 2012 — Soltau/Komisia

6.10.2012   
            
            
               SK
            
            
               Úradný vestník Európskej únie
            
            
               C 303/22
            
         Žaloba podaná 25. júla 2012 — Soltau/Komisia
   (Vec T-333/12)
   2012/C 303/43
   Jazyk konania: nemčina
   
      Účastníci konania
   
   
      Žalobca: Christoff Soltau (Adendorf, Nemecko) (v zastúpení: T. Rosenkranz, Rechtsanwalt)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie Európskej komisie zo 14. mája 2012,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca tvrdí, že článok 4 ods. 2 druhá zarážka nariadenia (ES) č. 1049/2001 (1) nebráni nároku žalobcu na prístup k vyjadreniu Komisie, ktoré predložila v rámci kartelovej právnej veci podľa článku 15 ods. 3 nariadenia (ES) č. 1/2003 (2) rakúskemu Oberster Gerichtshof. Podľa názoru žalobcu sa toto ustanovenie na vyžiadaný dokument nevzťahuje, pretože konanie pred týmto rakúskym súdom v zásade nie je zahrnuté do oblasti chránenej týmto ustanovením. Aj keby to tak bolo, uvedené ustanovenie sa na dotknutý dokument nevzťahuje, pretože tento nepredložila Komisia ako účastníčka konania. Rozhodnutie Komisie nemôže byť ďalej odôvodnené ani ochranou konania vo veci Schenker a i., C–681/11, o ktorej rozhoduje Súdny dvor Európskej únie. Rakúskym Oberster Gerichtshof síce boli v rámci predmetnej kartelovej právnej veci predložené prejudiciálne otázky, sporný dokument však Komisia nevyhotovila ani v rámci konania o prejudiciálnej otázke, ani sa obsahovo prejudiciálnych otázok netýka.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).
   
      (2)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1; Mim vyd. 08/002, s. 205).